**Skriftlig beretning 2022.**

Egedal Lærerkreds´ skriftlige beretning er et kort tilbageblik på, hvad der er sket i foreningen siden vores sidste generalforsamling i juni 2021 og frem til vinterferien i 2022. Den skriftlige beretning skaber, sammen med den mundtlige beretning, baggrund for debatten på den ordinære generalforsamling om formandens beretning.

Juni 2021:

Generalforsamlingen bliver endnu en gang afholdt i Coronavenlig stil med god afstand, sprit mm.

TR på Lærkeskolen, Michael Dinesen-Eskildsen tiltræder en lederstilling på samme skole. Ved nyvalget vælges Rikke Petersen som ny TR. På Slagslunde Skole vælger TR, Henrik Wagner, at stoppe. Ny TR bliver Anna Nolsøe. Stor tak til Michael og Henrik for et stort og godt stykke arbejde i medlemmernes tjeneste og velkommen til Rikke og Anna.

Vi afholder fortsat møder med BUPL-Nordsjælland om afvikling af vores fælles Borgermøde op mod Kommunalvalget

Samarbejdsklimaet mellem Kreds, Centerchef og lederne i forhandlingsudvalget er på et nulpunkt, hvorfor vi i Kredsen tager initiativer til at forbedre dette.

August 2021:

Kredsen afholder indledende møde med den lokale Skolelederforening for at forbedre vores samarbejde.

I vores forretningsudvalg bliver vi enige om en indsats for at få snakket skole med udvalgte opstillede kandidater fra alle partierne i Egedal. Det er første gang, at vi afprøver så målrettet en ”lobby-virksomhed.”

September 2021:

Sammen med Distriktsskolelederne, Centerchefen samt vores eget FU holder vi et samarbejdsmøde med repræsentanter fra Skolelederforeningen og DLF centralt. Dette er startskuddet til en længere proces for at forbedre vores indbyrdes samarbejde. Denne proces er fortsat i gang, men vi konstaterer heldigvis, at arbejdet har båret frugt og har medvirket til at forbedre samarbejdet markant.

På vores Kredsstyrelsesinternat har vi inviteret skolelederne og Centerchef, Lone Kvist, om eftermiddagen til en snak om Skoleplanen – hvordan det forløb i foråret, og hvordan vi ser et eksemplarisk forløb i foråret 2022. Det var en god eftermiddag, hvor vi kom nærmere på, hvordan samarbejdet om Skoleplanen kan medvirke til at ændre og forbedre skoleårets planlægning.

Vores TR brugte en halv dag på internatet til at taste alle læreres og børnehaveklasselederes opgaveoversigter ind i et nyt Arbejdstidsregistreringsværktøj fra DLF, således at både DLF centralt og vi som Kreds har et overblik over, hvad arbejdstiden bliver anvendt til. Der var visse startproblemer med dette ”værktøj”, men vi håber, at det bliver et mere anvendeligt redskab i de kommende år.

Det udsatte medlemskursus fra februar afholdes på Frederiksdal med deltagelse af 85 medlemmer. Dette kursus er også startskuddet til vores overordnede indsatsområde med, at få Skoleplanen til at virke og fungere ude på den enkelte skole. Vi havde bl.a. inviteret Deltager Danmark til at inspirere os til, at få den pædagogiske debat tilbage på lærerværelset ved at tage de små første skridt.

Oktober 2021:

Egedal kommune vedtager budgettet for 2022. Desværre får skoleområdet ikke tilført midler udover en pulje til ”talentudvikling” og et fortsat samarbejde med ”Videnskabernes Hus.”. Pædagogerne får et lønløft i budgetaftalen, og denne beslutning vil vi selvfølgeligt forfølge ved de næste budgetforhandlinger, så det kan blive lærerområdet næste gang.

Alle vores TR var på Store Kursus (et kursus for alle TR i Nordsjælland). Her var overskriften også Arbejdet med A20.

November 2021:

Vi deltog i DLFs Kongres, som jo var Gordon Ørskovs første fysiske kongres som formand for DLF. Vi oplevede et signal om mere inddragelse og åbenhed i foreningens øverste ledelse, så det ser vi frem til. Kongressens punkter var præget af den positivisme som vores øverste ledelse, Hovedstyrelsen, ser i samarbejdet: ”Sammen om Skolen.” Et samarbejde mellem Undervisningsministeriet, KL, Danmarks Lærerforening og Skolelederforeningen. Hverken tidspunktet eller stemningen lagde op til den evaluering af vores nye arbejdstidsaftale, A20, som vi havde håbet og forberedt os på før kongressen.

I samarbejde med BUPL Nordsjælland afholdt vi et velbesøgt borgermøde op til kommunalvalget. Samarbejdet mellem to af de helt store organisationer i Egedal gik fint, og der var stort fremmøde til debatten. Vores efterfølgende evaluering viser dog, at vi fremover vil arrangere sådan et møde alene, som vi også har gjort op til de tidligere kommunalvalg, da tiden til at snakke skole bliver for kort, når aftenen skal deles i to.

Kommunalvalget betyder, efter nogen turbulens, at Socialdemokratiet, ved Vicky Holst Rasmussen, sætter sig i borgmesterstolen, og at SF, ved Jens Skov, overtager formandsposten i Skole- og uddannelsesudvalget. Vi ser frem til samarbejdet og har allerede inviteret Jens og de andre fire medlemmer af udvalget til at deltage i vores medlemskursus i februar.

I samarbejde med Frederikssund Lærerkreds; Kreds 37, holder vi et møde for alle lærere og børnehaveklasseledere med interesse i egen pension, efterløn mv.

Coronarestriktioner sætter igen en bremse for mange møder og forlænger processen om det kommunale samarbejde om arbejdstidsaftalen.

Samtidigt betyder den nye variant, at rigtigt mange af vores kollegaer bliver smittet og sygemeldt med Omikron. Dette har desværre stor betydning for hverdagen og arbejdsmiljøet gennem hele vinteren.

December 2021:

I november og december fortsætter vi indsatsen med at få Skoleplansarbejdet til at blive til virkelighed på den enkelte skole. Vores TR holder i denne periode møder i Faglig Klub, hvor vi i FU mange steder er inviteret med. Møderne er også ment som forberedelse til det ”Vidensindsamlingsmøde”, som er planlagt til 17/12.

Kredsen deltager i første møde i ”Forhandlingsorganet”, som er det forum, der skal forhandle en ny lokal MED-aftale på plads i Egedal kommune, dvs. også hvordan de enkelte lokale MED-udvalg fremover skal sammensættes. Vi forventer ingen revolutioner, men nok nærmere en ændret sprogbrug samt en indledning, som viser, at vores forventninger til samarbejdet i MED udvalgene på alle niveauer har ændret sig til en mere tillidsbaseret tilgang.

Januar 2022:

Vidensindsamlingsmødet bliver afholdt efter endnu en ”Corona-udskydelse.” Begge parter er enige om, at det var et godt møde, men også at vi næste skoleår skal have noget bedre tid. Vi bliver enige om en procesplan, som skal stå sin endelige prøve næste skoleår. Her er vi også enige om at afholde et internat for Kredsen, TR, Distriktsskoleledere, Dagligt pædagogiske Ledere og Centerchef, så vi får god tid til videns indsamlingen og forhåbentligt får optimeret vores samarbejde på alle niveauer.

Som afslutning på denne dag deltager vi som FU i et møde/kursus sammen med Lone Kvist og Distriktsskolelederne om Anerkendende Dialog for fortsat at forbedre vores samarbejde.

2. møde i ”Forhandlingsorganet” foregår endnu en gang i god stemning. Dog kommer vi småt nærmere de forhold som vores tillidsvalgte arbejder under – herunder mulighederne for, at repræsentanterne i MED-udvalgene får mulighed for at holde møder med medarbejderne forud for møderne i MED

Februar 2022:

Vi må desværre aflyse vores planlagte ”Fælles faglige Klubmøde” på Ølstykke Kro, som skulle have været med til at inspirere hinanden skolerne i mellem om arbejdet med Skoleplanen og Skoleårets planlægning.

Vi inviteres til det første møde om ”Den kommunale Redegørelse.” Et møde som i den fremtidige procesplan er planlagt til at afholdes september/oktober, men som først gennemføres nu grundet både kommunalvalget og Coronarestriktionerne.

Og så blev det vinterferie.

Vi har desværre gennem hele perioden oplevet mange afskedigelser, hvor vi har været bisiddere ved tjenstlige samtaler og forhandlinger om selve afskeden. Mange af opsigelserne er begrundet i sygefravær, og vi har bl.a. på denne baggrund, i samarbejde med BUPL, taget kommunens behandling af langvarigt sygefravær og korte tilbagevendingsplaner op i vores Hoved-MED. Dette skal også ses i lyset af, at vi på alle velfærdsområder, herunder skolerne, har store problemer med at rekruttere uddannet personale, hvorfor fastholdelse af værende personale skal og bør være et opmærksomhedspunkt. Indtil videre har dette udmøntet sig i en temadag om sygefravær og at ”Fastholdelse og Rekruttering” bliver et forøget kommunalt indsatsområde i de kommende år.

Den Fleksible Arbejdsplads er et vigtigt omdrejningspunkt for kommunen, også når der tales om fastholdelse og rekruttering. Vi mangler dog tiltag på skoleområdet, hvor arbejdet jo er præget af meget ”Fix-tid, dvs. tid, hvor vi skal være til stede. Vores lokale arbejdstidsaftale er jo i sig selv fleksibel med muligheden for at lægge forberedelsen udenfor skolen og med 42 ugers arbejdstid, men er måske også en bremse for mere fleksibilitet, da vi jo skal arbejde 40 timer om ugen i de 42 uger. Vi efterlyser derfor fortsat idéer og initiativer til mere fleksibilitet – fleksibilitet som også kan være et tilbud om fx El-cykler for at mindske transporttid eller barselsnetværk for at fastholde tilknytningen til arbejdsstedet/kommunen.

I samarbejde med Kreds 37 har vi i Egedal Lærerkreds stået for arbejdsmiljøarbejdet i vores Forpligtende Kredssamarbejde i Nordsjælland (FAK). Vores to tovholdere har lagt et stort stykke arbejde i dette område og har bl.a. afviklet FAK´s første indtægtsgivende kursus.

Vi har også ansvaret for pensionist fraktionens valg til Årsmøde sammen med Frederikssund, og vi deltager fortsat i FAK-møder samt i FAK´s Pædagogiske forum og Kassererforum.

Vi har også repræsentation i både Hoved-MED og Center-MED for CSD.

Denne Skriftlige beretning er afsluttet medio februar 2022.

Vel mødt til vores generalforsamling 17. marts kl. 17.00 i Smørum Idrætscenter, Flodvej 62, 1. sal, 2765 Smørum.

På vegne af Kredsstyrelsen i Egedal Lærerkreds

Steen Herløv Madsen

Kredsformand